Уи хъуэпсапIэхэр зэбгъэхъулIэну ухуей?
КъБР-м Лэжьыгъэмрэ социальнэ зыужьыныгъэмкIэ и министерствэм и нэIэм щIэту лажьэ, балигъыпIэ имыувахэм щакIэлъыплъ «Нэмыс» центрым мы зэманым щыIэщ сабий 55-рэ, я ныбжьыр илъэси 3-м къыщыщIэдзауэ 18-м нэсу.
Гъэмахуэ мазэхэм абыхэм я деж кIуащ хьэрычэтыщIэхэр, щIалэгъуалэ зэгухьэныгъэхэм хэтхэр, гущIэгъу зыхэлъ цIыху къызэрыгуэкIхэр. Апхуэдэ зэхуэзэныгъэхэмрэ зэпсэлъэныгъэхэмрэ сабийхэм Iэмал къарет жылагъуэм нэхъ хэзэгъэну, я дуней еплъыкIэм зрагъэхъуэжу нэхъыфI зэрыхъунум хущIэкъуну. Мы махуэхэм «Нэмысым» яхуеблэгъащ «Вконтакте» сайтым щызэрыщIэ ныбжьыщIэ 15-м щIигъу. Къыхэгъэщыпхъэщ а гупым хэтхэм ящыщхэр абдеж щызэрыцIыхуауэ зэрыщытыр. Абыхэм сабийхэм Iэнэ хуагъэуващ, зэпеуэ, зэхьэзэхуэ зэмылIэужьыгъуэхэр къыхузэрагъэпэщащ.
Центрым щыIэ сабийхэр къахуеблэгъахэм гуапэу епсэлъылIащ. Абыхэм гурагъэIуащ уи хъуэпсапIэхэм ящыщ куэд зэбгъэхъулIэнымкIэ Iэмал имыIэу нэхъыжьхэм я дэIэпыкъуныгъэм ущыгугъын хуейуэ зэрыщымытыр, атIэ нэгъуэщI хэкIыпIэхэр къызэрыгъуэтыпхъэр.
НыбжьыщIэхэр ныбжьэгъу зэхуэхъуауэ зэбгъэдэкIыжащ. ДяпэкIэ зэрахузэфIэкIкIэ зыр адрейм дэIэпыкъунуи зэгурыIуащ.
«Нэмыс» центрым щыIэ сабийхэр гъэ еджэгъуэщIэм хуагъэхьэзыр. МылъкукIэ абыхэм защIэзыгъакъуэ советым хэт, республикэ радиом и редактор Теувэжыкъуэ Марьянэ зэрыжиIамкIэ, цIыкIухэм мыгувэу къыхуащэхунущ щыгъынхэр, тхылъхэр, тетрадхэр, ручкэхэр, портфелхэр.
Иджыпсту сабийхэм загъэпсэху, спорт лIэужьыгъуэхэмкIэ загъасэ, тхылъ йоджэ, республикэм и щIыпIэдахэхэм зыплъыхьакIуэ макIуэ, нэгузыужь пшыхьхэр ирагъэкIуэкI.
Токъмакъ Мадинэ.
